બળાત્કાર બાબતે દેશભરમાં જાગેલા ઉહાપોહ બાદ સરકારે તાત્કાલિક ધોરણે કાયદામાં ફેરફાર કરી અપરાધીઓને કડક સજા કરવાની જોગવાઈ તો કરી, પરંતુ આ કાયદો ઘડાયાના બીજા દિવસે જ દેશમાં છ જેટલાં બળાત્કારો થયા. આ તો માત્ર જાણમાં આવેલી ઘટનાઓ છે. પરંતુ આવી કડક સજા બાદ પણ જો બળાત્કાર થતાં હોય તો એક વાત સ્પષ્ટ થાય છે કે અપરાધીઓને કાયદાનો ડર નથી. હા, કાયદા દ્વારા આ પ્રકારની ઘટનાઓને ઓછી જરૂર કરી શકાય, પરંતુ કાયદો એક માત્ર રસ્તો નથી. માત્ર કડક કાયદા દ્વારા બળાત્કારના આ દૂષણને દૂર નહીં કરી શકાય. બીજો મહત્ત્વનો મુદ્દો એ છે કે બળાત્કાર કરનાર ઘણાં અપરાધીઓને ખબર જ નથી હોતી કે આ કેટલો ગંભીર ગુનો છે. રેપની સજા પામેલા અપરાધીઓને પૂછવામાં આવ્યું કે આની સજાની તમને ખબર છે ? તો મોટાભાગના રેપિસ્ટોને સજાની ખબર નહોતી.